6 To whenuena e yindọ numimọ Johanu tọn to Osọhia weta 14 mẹ do Jesu, Jibẹwawhétọ lọ hia bọ jẹgbakun de to ota na ẹn (wefọ 14), ehe dohia dọ e ko yin dide taidi Ahọlu to 1914. (Dan. 7:13, 14) Ojlẹ vude to enẹgodo, Jesu yin gbedena nado bẹ jibẹwawhé lọ jẹeji (wefọ 15). Aliho debọdo-dego he mẹ nujijọ lọ lẹ jọ te dopolọ wẹ yin mimọ to apajlẹ Jesu tọn mẹ gando jibẹwawhé likun lẹ tọn go, fie e dọ te dọmọ: “Jibẹwawhé lọ wẹ vivọnu titonu de tọn.” Enẹwutu, ojlẹ jibẹwawhé tọn po vivọnu titonu ehe tọn po bẹjẹeji to ojlẹ dopolọ mẹ—yèdọ 1914. To godo mẹ, jibẹwawhé lọ lọsu bẹjẹeji “to jibẹwawhé whenu.” (Mat. 13:30, 39) Eyin mí pọ́n nuhe jọ wayi to ojlẹ mítọn mẹ lẹ, mí na mọdọ jibẹwawhé lọ bẹjẹeji owhe vude to whenue Jesu jẹ gandu ji taidi Ahọlu godo. Jẹnukọn whẹ́, bẹsọn 1914 jẹ bẹjẹeji 1919 tọn, Jesu basi klọ́we de to hodotọ mẹyiamisisadode etọn lẹ ṣẹnṣẹn. (Mal. 3:1-3; 1 Pita 4:17) Enẹgodo, “ojì aigba tọn” bibẹpli bẹjẹeji to 1919. Matin gbàndindọn, Jesu yí afanumẹ nugbonọ he e ṣẹṣẹ de lọ zan nado gọalọna mẹmẹsunnu mítọn lẹ nado mọ niyaniya-yinyin azọ́n yẹwhehodidọ tọn. Gbọ mí ni pọ́n nuhe jọ lẹ.